Sagunt insta al Govern Central un finançament autonòmic just
30 de setembre 2019

![Imagen 1](/media/actualidad/PublishingImages/1 Políticos/C_Quico Fern.jpg)

El Ple de l'Ajuntament de Sagunt ha aprovat la moció presentada per Compromís que proposa una sèrie d'acords per donar suport a la reforma del sistema de finançament autonòmic. La moció, llegida per Quico Fernández, portaveu de Compromís, va ser aprovada amb una esmena del Partit Popular, amb els vots a favor de PSOE-PSPV, Compromís, Esquerra Unida, Partit Popular, Ciutadans, Iniciativa Porteña i el vot en contra de VOX.

Esta moció demana un finançament que permeta als valencians i valencianes poder disposar d'uns servicis públics fonamentals dignes i exercir les seues competències pròpies. També sol·licita un repartiment i execució de les inversions que acabe amb el dèficit inversor a la Comunitat Valenciana, així com el reconeixement del dèficit històric acumulat directament pel mal funcionament dels diferents sistemes de finançament. A més, es demana l'establiment de mecanismes de compensació perquè el nou model no comence a aplicar-se llastrat per la injustícia diferida dels anteriors.  

Segons la moció de Compromís, hui dia el govern central encara no ha procedit a la reforma del sistema de finançament caducat des de 2014, ni ha propiciat un acord per al reconeixement dels més de 20.000 milions d'euros que l'Estat deu als valencians i valencianes a causa de l’infrafinançament acumulat.  

El problema de fons, la falta d'un finançament just que garantisca la igualtat de tota la ciutadania de l'Estat, es veu ara agreujat per la decisió incomprensible del govern central de retindre recursos de Comunitats Autònomes corresponents a l'actual model pel que es refereix tant a l'actualització dels lliuraments a compte a la recaptació real com els fons provinents de la recaptació de l'IVA de la mensualitat de desembre 2017. Este fet, com és lògic, afecta als serveis públics del nostre municipi.  

Des del grup Compromís creuen fonamental que el Govern Central convoque al Consell de Política Fiscal i Financera, així com també que articule els mecanismes que possibiliten la transferència dels recursos retinguts a les Comunitats Autònomes, dins d'un marc de lleialtat institucional, i també que establisquen les bases per solucionar la problemàtica de fons de l’infrafinançament valencià i el deute que manté l'Estat amb la Generalitat.  

Amb tot això, el ple de l'Ajuntament de Sagunt ha aprovat una sèrie d'acords i mesures que ajuden a promoure una major conscienciació entre la ciutadania de la necessària i urgent revisió del sistema de finançament que permeta a les valencianes i als valencians l'exercici de les seues competències i un major benestar social.  

El primer dels acords és instar al Govern Central a convocar amb caràcter d'urgència el Consell de Política Fiscal i Financera per buscar solucions col·legiades en els problemes de finançament de les Comunitats Autònomes i municipis i garantir la suficiència financera de les institucions valencianes.  

En segon lloc, instar al Govern Central a articular de manera immediata els mecanismes necessaris per transferir a les Comunitats Autònomes els recursos retinguts pel Ministeri d'Hisenda.  

La tercera de les mesures és instar al Govern Central a avançar en la necessària reforma del sistema de finançament i en el reconeixement del deute que manté l'Estat amb els valencians i valencianes, a causa de l’infrafinançament acumulat. Cal afegir a este punt l'esmena aprovada proposada pel Partit Popular, en la qual s'insta també a establir mecanismes de compensació perquè el nou model no nasca llastrat per la injustícia diferida dels anteriors.  

Esta esmena també incorporava un quart punt en el qual s'instava al Govern de la Generalitat a reclamar al Govern d'Espanya un nou sistema de finançament que siga just per als valencians.​  

*   [](http://www.facebook.com/sharer.php?u=https://aytosagunto.es/va/actualitat/sagunt-insta-al-govern-central-un-financament-autonomic-just/ "Facebook")
*   [](http://twitter.com/share?url=https://aytosagunto.es/va/actualitat/sagunt-insta-al-govern-central-un-financament-autonomic-just/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-insta-al-govern-central-un-financament-autonomic-just/ "Linked In")
*   [](mailto:?body=https://aytosagunto.es/va/actualitat/sagunt-insta-al-govern-central-un-financament-autonomic-just/)